1)

Lisätään 2 artiklan jälkeen 2 a artikla seuraavasti: ”2 a artikla Luettelo kolmansista maista, joilla on hyväksytyt tietyissä elintarviketuotantoeläimissä ja ihmisravinnoksi tarkoitetuissa eläinperäisissä tuotteissa olevia farmakologisesti vaikuttavia aineita, torjunta-aineita ja vierasaineita koskevat valvontasuunnitelmat 1. Komission delegoidun asetuksen (EU) 2022/2292 (*1) 6 artiklan 1 kohdassa tarkoitetut farmakologisesti vaikuttavien aineiden, torjunta-aineiden ja vierasaineiden valvontasuunnitelmat, jotka tämän asetuksen liitteessä -I olevassa taulukossa luetellut kolmannet maat tai niiden alueet ovat toimittaneet komissiolle, on hyväksytty niiden elintarviketuotantoeläinten ja ihmisravinnoksi tarkoitettujen eläinperäisten tuotteiden osalta, joiden kohdalla on kyseisessä taulukossa merkintä ”X”. 2. Sellaiset kolmannet maat tai niiden alueet, jotka ovat tehneet delegoidun asetuksen (EU) 2022/2292 6 artiklan 2 kohdassa tarkoitetun luetteloon sisällyttämistä koskevan pyynnön mutta jotka eivät ole toimittaneet farmakologisesti vaikuttavien aineiden, torjunta-aineiden ja vierasaineiden valvontasuunnitelmia ja jotka kyseisen pyynnön perusteella aikovat käyttää unioniin vietäviksi tarkoitettujen tuotteiden valmistukseen ainoastaan raaka-ainetta, joka tulee joko unionin jäsenvaltioista tai muista kolmansista maista, jotka on tämän artiklan 1 kohdan mukaan hyväksytty tuomaan tällaista raaka-ainetta unioniin, on merkitty tämän asetuksen liitteessä -I olevassa taulukossa kyseisen lajin tai hyödykkeen osalta merkinnällä ”Δ”. 3. Sellaiset kolmannet maat tai niiden alueet, jotka ovat tehneet delegoidun asetuksen (EU) 2022/2292 6 artiklan 2 kohdassa tarkoitetun luetteloon sisällyttämistä koskevan pyynnön mutta jotka eivät ole toimittaneet farmakologisesti vaikuttavien aineiden, torjunta-aineiden ja vierasaineiden valvontasuunnitelmia nauta-, lammas-/vuohi-, sika- tai hevoseläinten, kanien taikka siipikarjan osalta ja jotka kyseisen pyynnön perusteella aikovat viedä unioniin yhdistelmätuotteita, joiden valmistamiseen käytetään kyseisistä lajeista peräisin olevia jalostettuja eläinperäisiä tuotteita, jotka on saatu jostakin unionin jäsenvaltiosta tai sellaisesta kolmannesta maasta tai sen alueelta, jolla on hyväksytyt farmakologisesti vaikuttavien aineiden, torjunta-aineiden ja vierasaineiden valvontasuunnitelmat, on merkitty tämän asetuksen liitteessä -I olevassa taulukossa kirjaimella ”O” sen eläinlajin osalta, jota pyyntö koskee. 4. Sellaiset kolmannet maat tai niiden alueet, jotka ovat tehneet delegoidun asetuksen (EU) 2022/2292 6 artiklan 2 kohdassa tarkoitetun luetteloon sisällyttämistä koskevan pyynnön ja joiden kohdalla on tämän asetuksen liitteessä -I olevassa taulukossa merkintä ”X” luokan ”vesiviljelytuotteet”, ”maito” tai ”munat” osalta ja jotka kyseisen pyynnön perusteella aikovat tuottaa yhdistelmätuotteita, on merkitty tämän asetuksen liitteessä -I olevassa taulukossa lisäksi kirjaimella ”O” niiden mainittujen luokkien osalta, joiden kohdalla taulukossa ei ole merkintää ”X”. 5. Sellaiset kolmannet maat tai niiden alueet, jotka ovat tehneet delegoidun asetuksen (EU) 2022/2292 6 artiklan 2 kohdassa tarkoitetun luetteloon sisällyttämistä koskevan pyynnön ja joiden kohdalla on tämän asetuksen liitteessä -I olevassa taulukossa merkintä ”X” luokan ”nautaeläimet”, ”lammas-/vuohieläimet”, ”sikaeläimet”, ”hevoseläimet”, ”siipikarja”, ”vesiviljely”, ”maito”, ”munat”, ”kanit”, ”luonnonvarainen riista” tai ”tarhattu riista” osalta ja jotka tuottavat yhdistelmätuotteita unionin jäsenvaltioista tai tämän asetuksen liitteessä VIII olevassa luettelossa mainituista kolmansista maista tai niiden alueilta peräisin olevista simpukoista saaduista jalostetuista tuotteista, on merkitty tämän asetuksen liitteessä -I olevassa taulukossa lisäksi kirjaimella ”P”. (*1) Komission delegoitu asetus (EU) 2022/2292, annettu 6 päivänä syyskuuta 2022, Euroopan parlamentin ja neuvoston asetuksen (EU) 2017/625 täydentämisestä siltä osin kuin on kyse elintarviketuotantoeläinten ja tiettyjen ihmisravinnoksi tarkoitettujen tavaroiden lähetysten unioniin tuloa koskevista vaatimuksista (EUVL L 304, 24.11.2022, s. 1).”"